Il-Kummissjoni Ewropea tilqa' b'sodisfazzjon il-ftehim politiku tal-lum bejn il-Parlament Ewropew u l-Kunsill dwar l-Istrument il-ġdid għall-Assistenza ta' Qabel l-Adeżjoni (IPA III), b'baġit totali ta' aktar minn EUR 14-il biljun, għall-perjodu tal-Qafas Finanzjarju Pluriennali 2021-2027. Dan l-istrument jappoġġa lill-pajjiżi kandidati u kandidati potenzjali fi triqithom lejn l-issodisfar tal-kriterji tal-adeżjoni mal-UE permezz ta' riformi approfonditi u komprensivi. Il-ftehim tal-lum issa se jiġi tradott f'testi legali, li jeħtieġ li jiġu approvati mill-Parlament Ewropew u mill-Kunsill. Il-Kummissarju għall-Viċinat u t-Tkabbir, Olivér Várhelyi, qal: “Dan il-ftehim tant mistenni dwar l-assistenza finanzjarja ambizzjuża tagħna huwa sinjal pożittiv, gradit u qawwi għall-Balkani tal-Punent u t-Turkija. Il-pakkett miftiehem huwa investiment solidu fil-futur tar-reġjun tat-tkabbir u tal-UE, li jappoġġa l-implimentazzjoni ta' riformi politiċi, istituzzjonali, soċjali u ekonomiċi ewlenin biex jikkonformaw mal-istandards tal-UE u jallinjaw ruħhom progressivament mar-regoli, l-istandards u l-politiki tagħha. Dan se jipprovdi finanzjament għall-Pjan Ekonomiku u ta' Investiment għall-Balkani tal-Punent, għodda ewlenija li tirfed l-irkupru ekonomiku ta' dan ir-reġjun prijoritarju. Permezz ta' investimenti f'setturi ewlenin inklużi l-konnettività, l-infrastruttura, l-ambjent u l-klima, kif ukoll l-enerġija u t-teknoloġija diġitali, se jagħti spinta lill-konverġenza mal-UE u se jġib benefiċċji tanġibbli għaċ-ċittadini.” Meta mqabbel mal-IPA I u mal-IPA II, l-istrument il-ġdid se joffri appoġġ lill-Albanija, lill-Bożnija-Ħerzegovina, lill-Kosovo, lill-Montenegro, lill-Maċedonja ta' Fuq, lis-Serbja u lit-Turkija b'pakkett baġitarju ta' EUR 14.162 biljun fi prezzijiet attwali għall-2021-2027, li jibda b'mod retroattiv mill-1 ta' Jannar 2021. L-IPA III jippreżenta approċċ solidu mmexxi mill-politika, b'mobilizzazzjoni strateġika u dinamika tal-assistenza, li jpoġġi l-“elementi fundamentali” fil-qalba tiegħu: bi ffukar fuq l-istat tad-dritt u r-rispett tal-valuri fundamentali; bit-tisħiħ tal-istituzzjonijiet demokratiċi u r-riforma tal-amministrazzjoni pubblika; bil-promozzjoni tal-governanza ekonomika u tar-riformi lejn il-kompetittività. L-istrument il-ġdid se jżid il-kontroll mill-Unjoni, billi l-ipprogrammar tiegħu huwa bbażat aktar fuq il-prijoritajiet tematiċi minflok fuq il-pakketti tal-pajjiżi. Dan jippermetti li jiġu ppremjati l-prestazzjoni u l-progress lejn il-prijoritajiet ewlenin u ż-żieda fil-flessibbiltà biex ikun hemm reazzjoni għall-ħtiġijiet dejjem jevolvu tal-pajjiżi sħab fi triqthom lejn l-adeżjoni. Il-koerenza u l-komplementarjetà bejn l-IPA III u l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (Neighbourhood, Development and International Cooperation Instrument, NDICI) – Ewropa Globali l-ġdid ta' kważi EUR 80 biljun se jiġu żgurati, inkluż permezz tal-komponenti tematiċi u ta' reazzjoni rapida tal-NDICI – Ewropa Globali li minnhom jibbenefikaw ukoll il-pajjiżi kandidati u l-kandidati potenzjali. Barra minn hekk, l-investimenti strateġiċi fil-konnettività tal-infrastruttura, l-SMEs, l-effiċjenza enerġetika, l-innovazzjoni, l-ekonomija diġitali u ekoloġika se jiġu kkonċentrati permezz tal-Garanzija għall-Azzjoni Esterna taħt l-NDICI – Ewropa Globali, li se jkollha l-kapaċità li tiggarantixxi investimenti sa EUR 53.4 biljun madwar id-dinja (inkluż fil-benefiċjarji tal-IPA). Sfond u passi li jmiss Il-fondi ta' qabel l-adeżjoni tal-UE huma investiment għaqli fil-futur kemm tal-pajjiżi tat-tkabbir kif ukoll tal-UE nnifisha. L-għan tal-istrument huwa li jappoġġa lill-benefiċjarji fl-adozzjoni u l-implimentazzjoni ta' riformi politiċi, istituzzjonali, legali, amministrattivi, soċjali u ekonomiċi meħtieġa biex jikkonformaw mad-drittijiet u l-obbligi tas-sħubija fl-Unjoni, u b'hekk jikkontribwixxi għall-istabbiltà, is-sigurtà u l-prosperità tagħhom. Dawk ir-riformi għandhom jipprovdu liċ-ċittadini tagħhom b'opportunitajiet aħjar u jippermettu l-iżvilupp ta' standards ekwivalenti għal dawk li jgawdu minnhom iċ-ċittadini tal-UE. Il-fondi ta' qabel l-adeżjoni jgħinu wkoll biex l-UE tilħaq l-għanijiet tagħha stess fir-rigward tal-irkupru ekonomiku sostenibbli, il-provvista tal-enerġija, it-trasport, l-ambjent u t-tibdil fil-klima, u t-trasformazzjoni diġitali. Il-ftehim politiku li ntlaħaq illum huwa ftehim ibbilanċjat li jindirizza l-aħħar elementi miftuħa tan-negozjati, prinċipalment dwar il-governanza tal-istrument il-ġdid u l-possibbiltà li l-assistenza tiġi modulata. Dan il-ftehim politiku issa se jiġi tradott f'test legali, qabel ma ż-żewġ istituzzjonijiet iniedu l-proċess ta' konferma għall-adozzjoni formali tal-IPA III. L-adozzjoni tal-istrument mistennija għall-ħarifa. Ladarba jiġi adottat, l-IPA III jiġi implimentat bl-approvazzjoni ta' Qafas ta' Programmazzjoni għall-perjodu 2021-2027, li se jipprovdi l-qafas strateġiku u l-prijoritajiet tal-programmazzjoni għall-implimentazzjoni finanzjarja tal-azzjonijiet. Għal Aktar Informazzjoni Skeda informattiva dwar l-Istrument għall-Assistenza ta' Qabel l-Adeżjoni (IPA III)